TMB ทำกำไรปี 52 พุ่ง 400%
ธนาคารทหารไทย ปลื้มผลดำเนินงานปี 2552 ทำกำไรโต 400% เฉพาะไตรมาส 4 ปล่อยสินเชื่อโตบวกเป็นครั้งแรกในรอบหลายปี
14 ม.ค. 2553

ธนาคารทหารไทย ปลื้มผลดำเนินงานปี 2552 ทำกำไรโต 400% เฉพาะไตรมาส 4 ปล่อยสินเชื่อโตบวกเป็นครั้งแรกในรอบหลายปี
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ผลการดำเนินงานก่อนการสอบทานสำหรับไตรมาสที่ 4 ของปี 2552 ว่า ธนาคารมีกำไรสุทธิ 688 ล้านบาท ปรับตัวดีขึ้ 30.9% จากไตรมาสก่อนหน้า และดีขึ้นจากไตรมาสเดียวกันของปีก่อนที่ขาดทุนสุทธิถึง 3,991 ล้านบาท ซึ่งไตรมาสที่ 4 ปี 2552 ยังเป็นไตรมาสแรกในรอบหลายปีที่ผ่านมา ที่สินเชื่อเติบโตเป็นบวก โดยเพิ่มขึ้นจากไตรมาสที่ 3 ประมาณ 6,368 ล้านบาท หรือ 1.8%
สำหรับผลการดำเนินงานตลอดปี 2552 ธนาคารมีกำไรสุทธิ 2,044 ล้านบาท หรือเพิ่มขึ้นเกือบ 400% จากปี 2551 ซึ่งมีกำไรสุทธิ  424 ล้านบาท คุณภาพสินทรัพย์ปรับปรุงดีขึ้น โดยสัดส่วนสินเชื่อด้อยคุณภาพ (NPL ratio) ลดลงมาอยู่ที่ 12.7% ซึ่งในสิ้นปี 2552 สินเชื่อด้อยคุณภาพรวมอยู่ที่  54,095 ล้านบาท ลดลงจาก 69,777 ล้านบาท ในปี 2551  ขณะที่สินเชื่อด้อยคุณภาพ (NPA) ณ สิ้นปี 2552 ลดลงเหลือ 11,132 ล้านบาท จาก 19,260 ล้านบาท เมื่อสิ้นปี 2551 และสัดส่วนสินทรัพย์ด้อยคุณภาพต่อสินทรัพย์รวม (NPA ratio) ณ สิ้นปี 2552 ลดลงเหลือร้อยละ 2.0 เมื่อเทียบกับร้อยละ 3.2 ในปี 2551  โดยเป็นผลเนื่องจากจากการการขายสินเชื่อและสินทรัพย์ด้อยคุณภาพ 20,000 ล้านบาท ออกไปในไตรมาสที่ 2 ของปี 2552 ตลอดจนความสำเร็จในการแก้หนี้ของสินเชื่อด้อยคุณภาพรายใหญ่ และความพยายามของธนาคารอย่างต่อเนื่องในการยกระดับการบริหารจัดการความเสี่ยง
นายบุญทักษ์ กล่าวว่า การกลับมามีผลกำไรอย่างยั่งยืนข เป็นผลจากการปรับการทำงาน โดยยึดลูกค้าเป็นศูนย์กลาง และโครงการ TMB Transformation ได้แก่ การปรับโครงสร้างองค์กร, การปรับปรุงสาขาเพื่อการบริการที่เป็นเลิศ, การปรับกระบวนการทำงานตั้งแต่เริ่มต้นจนจบกระบวนการ (end-to-end process), การจัดทำ Human Resources Transformation และการยกระดับการบริหารจัดการความเสี่ยง ได้ส่งผลอย่างต่อเนื่องในการผลักดันให้ TMBเป็นองค์กรที่มีประสิทธิภาพสูง
ทั้งนี้ เชื่อมั่นว่า จะสามารถรักษาความสามารถในการดำเนินงานที่ดีต่อไปในปี 2553 เนื่องจากผลดีที่เกิดจากโครงการ TMB Transformation ดังกล่าว และการคาดการณ์สภาวะเศรษฐกิจของปีนี้ซึ่งมีแนวโน้มเชิงบวก
ปัจจุบัน ธนาคารทหารไทย มีอัตราส่วนสินเชื่อต่อยอดเงินฝาก ที่ 85.9% ณ เดือนธันวาคม 2552 จาก 89.9% ในเดือนธันวาคม 2551  โครงสร้างเงินฝากมีสัดส่วนบัญชีกระแสรายวันและออมทรัพย์ (CASA) 49.5% เพิ่มขึ้นจาก 38.7% ในปี 2551 โดยเป็นผลมาจากกลยุทธ์ของธนาคารที่มุ่งเน้นเงินฝากเป็นสำคัญ ขณะที่เงินกองทุนอยู่ที่ 17.1% เพิ่มขึ้นจาก 13.9% ในปี 2551 ซึ่งสูงกว่าเกณฑ์ขั้นต่ำที่ธนาคารแห่งประเทศไทยกำหนดไว้ที่ 8.5%